**รมช.อุตสาหกรรม ลงพื้นที่เยี่ยมชมบ้านท่าข้าม​ เตรียมสร้างอัตลักษณ์ชุมชนอัพเกรดสู่หมู่บ้าน CIV 4.0**

จ.สงขลา 26 กันยายน 2561 - นายสมชาย หาญหิรัญ​ รัฐมนตรีช่วยว่าการกระทรวงอุตสาหกรรม พร้อมด้วย นายณพพงศ์ ธีระวร ที่ปรึกษารัฐมนตรีช่วยว่าการกระทรวงอุตสาหกรรม นางสาวนิสากร จึงเจริญธรรม รองปลัดกระทรวงอุตสาหกรรม นางอนงค์ ไพจิตรประภาพร ผู้ตรวจราชการกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม คณะผู้บริหารกระทรวงอุตสาหกรรมและสื่อมวลชน​ ลงพื้นที่เยี่ยมชมความพร้อมของชุมชนท่าข้าม เพื่อเข้าสู่การพัฒนาเป็นหมู่บ้านอุตสาหกรรมสร้างสรรค์ หรือ CIV ณ ชุมชนท่าข้าม ตำบลท่าข้าม อำเภอหาดใหญ่ โดยมี นายสินธพ อินทรัตน์ นายกองค์การบริหารส่วนตําบลท่าข้าม กล่าวบรรยายสรุปภาพรวมของชุมชน

สำหรับ “ชุมชนท่าข้าม” เป็น 1 ใน 160 ชุมชน ทั่วประเทศที่ได้รับการคัดเลือกเพื่อเตรียมความพร้อมสู่การพัฒนาในโครงการหมู่บ้านอุตสาหกรรมสร้างสรรค์ (Creative Industry Village : CIV) หรือ หมู่บ้าน CIV เนื่องจากชุมชนดังกล่าวยังคงไว้ซึ่งวัฒนธรรม อัตลักษณ์ชุมชน อาหารที่เป็นเอกลักษณ์ มีผลิตภัณฑ์ชุมชนที่โดดเด่น และสถานที่ท่องเที่ยวทางธรรมชาติที่สวยงามสามารถดึงดูดให้นักท่องเที่ยวเข้ามาเยี่ยมชมได้ นอกจากนี้ยังมีจุดชมวิวที่มองเห็นภูมิทัศน์ของท่าข้ามอย่างชัดเจน รวมถึงบ้านสวนบัวแหล่งชมดอกบัวหลากหลายพันธุ์ที่มีการแปรรูปเป็นผลิตภัณฑ์ชาจากกลีบดอกบัว King of Siam เป็นของฝากให้กับนักท่องเที่ยวที่มาเยือนอีกด้วย ทั้งนี้ กระทรวงอุตสาหกรรม โดยกรมส่งเสริมอุตสาหกรรม จะเข้าไปส่งเสริมและพัฒนาชุมชนให้สามารถนำวิถีชุมชนไปสู่การท่องเที่ยวในเชิงพาณิชย์ โดยการสร้างจุดเด่นให้ผลิตภัณฑ์ชุมชนเพื่อให้เกิดการสร้างรายได้ และสร้างโอกาสช่องทางการตลาดมากขึ้น ซึ่งจะส่งผลให้ชุมชนเกิดความเข้มแข็งและยั่งยืนได้ด้วยตนเองต่อไป ### PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว